《读谢明滨明水寺诗慨然有契奉寄二首 其一》
明代·卢楠

谢公蹑石壁，扪萝入紫氛。逸兴满吴会，健笔凌千军。

英风邈谁俦，明滨千载群。憩游明水作，臭比芝兰芬。

海树建霞标，鹥鹭浮江濆。恍然潇湘思，挂此邹鲁云。

我梦忽见之，重袭若玄纁。长路阻会面，作诗识前门。

愧无云锦字，持此慰慇勤。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。